ΚΟΙΝΗ ΕΚΘΕΣΗ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ Ειδική Διοικητική Περιοχή του Μακάο: Ετήσια Έκθεση 2013 /* JOIN/2014/019 final */





Σύνοψη Μετά τη μεταβίβαση της κυριαρχίας του Μακάο στη Λαϊκή Δημοκρατία της Κίνας το 1999, η Ευρωπαϊκή Ένωση και τα κράτη μέλη της παρακολουθούν εκ του σύνεγγυς τις πολιτικές και οικονομικές εξέλιξεις στην Ειδική Διοικητική Περιοχή του Μακάο (ΕΔΠ) στο πλαίσιο της αρχής «μία χώρα, δύο συστήματα». Σύμφωνα με τη δέσμευση που ανέλαβε το 1999 έναντι του Ευρωπαϊκού Κοινοβουλίου, η Επιτροπή δημοσιεύει μια ετήσια έκθεση σχετικά με τις εξελίξεις στο Μακάο. Η παρούσα έκθεση είναι η δωδέκατη και καλύπτει τις εξελίξεις του 2013. Η ΕΕ πιστεύει ότι κατά το 2013, η αρχή «μία χώρα, δύο συστήματα», που κατοχυρώνεται στο βασικό νόμο του Μακάο, συνέχισε να λειτουργεί καλά. Τα δικαιώματα και οι θεμελιώδεις ελευθερίες του λαού του Μακάο τηρήθηκαν. Η οικονομική πολιτική συνέχισε να ακολουθεί τις αρχές της ελεύθερης οικονομίας, σεβόμενη το κράτος δικαίου. Σημειώθηκε περαιτέρω πρόοδος στην προώθηση της διαφάνειας και της χρηστής διακυβέρνησης. Το πολιτικό σύστημα διακυβέρνησης του Μακάο κατέστη δημοκρατικότερο, δεδομένου ότι στις εκλογές για τη Νομοθετική Συνέλευση που πραγματοποιήθηκαν το 2013 περισσότερες έδρες , άμεσα εκλεγμένες . Η ΕΕ ελπίζει ότι θα σημειωθεί περαιτέρω πρόοδος προς αυτήν την κατεύθυνση, που ενδεχομένως θα οδηγήσει στην καθιέρωση καθολικής ψηφοφορίας για την εκλογή τόσο του Ανώτατου Διοικητή όσο και της Νομοθετικής Συνέλευσης. Η ΕΕ είναι πρόθυμη να συνεργαστεί με το Μακάο για την ενίσχυση του δικαστικού συστήματος και τη βελτίωση του κανονιστικού και θεσμικού πλαισίου για τις επιχειρηματικές δραστηριότητες. Οι διμερείς σχέσεις μεταξύ της ΕΕ και του Μακάο συσφίχθηκαν. Το 2013, η ΕΕ και το Μακάο εόρτασαν την 20η επέτειο από την έναρξη ισχύος της συμφωνίας για το εμπόριο και τη συνεργασία. Η επέτειος σηματοδοτήθηκε από την επίσκεψη του Προέδρου της Ευρωπαϊκής Επιτροπής, José Manuel Barroso, στο Μακάο, τον Νοεμβρίο του 2013. Οι σχέσεις στους τομείς του εμπορίου και των επενδύσεων διευρύνθηκαν σημαντικά και ως επί το πλείστον δεν παρουσίασαν κανένα πρόβλημα. Η ΕΕ και η ΕΔΠ του Μακάο υπέγραψαν οριζόντια συμφωνία αεροπορικών υπηρεσιών, δημιουργώντας ένα νομικό πλαίσιο σε ενωσιακό επίπεδο για την ανάπτυξη σχέσεων με το Μακάο στον τομέα της πολιτικής αεροπορίας. Πολιτικές εξελίξεις Το 2013 ήταν το τέταρτο έτος της θητείας του Chui Sai On, του Ανώτατου Διοικητή της ΕΔΠ του Μακάο. Οι στρατηγικές προτεραιότητες της κυβέρνησης συνέχισαν να είναι η διαφοροποίηση της οικονομίας, η ενίσχυση της περιφερειακής συνεργασίας στο Δέλτα του ποταμού Περλ, η προσέγγιση των πορτογαλόφωνων χωρών και η αντιμετώπιση θεμάτων καθημερινής διαβίωσης. Στο ετήσιο πολιτικό διάγγελμά του, που απήγγειλε στη Νομοθετική Συνέλευση στις 15 Νοεμβρίου 2013, ο Ανώτατος Διοικητής δήλωσε ότι, με την ισχυρή υποστήριξη της κεντρικής κυβέρνησης και τις συντονισμένες προσπάθειες της κυβέρνησης και των πολιτών του Μακάο, η περιοχή κατόρθωσε να υπερβεί εσωτερικές και εξωτερικές δυσχέρειες, και οδεύει προς μια σταθερή κοινωνική, πολιτική, οικονομική και πολιτιστική ανάπτυξη. Τηρώντας την αρχή «πρώτα ο πολίτης» για τη χάραξη πολιτικής, η κυβέρνηση του Μακάο κατέβαλε προσπάθειες, αφενός, για να βελτιώσει τις πολιτικές που επηρεάζουν την ευημερία των πολιτών και, αφετέρου, για να προωθήσει την οικονομική διαφοροποίηση. Ο Ανώτατος Διοικητής υπογράμμισε την ανάγκη, αφενός, να βελτιωθεί η δημόσια διοίκηση, η λογοδοσία, η διαφάνεια και η προστασία της ελευθερίας του Τύπου, και, αφετέρου, να ενισχυθεί το κράτος δικαίου. Στις εκλογές για τη Νομοθετική Συνέλευση της 15ης Σεπτεμβρίου 2013 η πρόοδος ήταν σταδιακή όσον αφορά τις πολιτικές μεταρρυθμίσεις. Τα μέλη της Νομοθετικής Συνέλευσης αυξήθηκαν από 29 σε 33, με δύο νέες έδρες γεωγραφικών εκλογικών περιφερειών και δύο νέες άμεσα εκλεγμένες έδρες λειτουργικών περιφερειών, που εκπροσωπούν ομάδες συμφερόντων στους τομείς των επιχειρήσεων, της εργασίας, των επαγγελματιών, των κοινωνικών υπηρεσιών, της εκπαίδευσης, του πολιτισμού και του αθλητισμού. Οι ψηφοφόροι του Μακάο εξέλεξαν 14 από τις 33 έδρες της Συνέλευσης. Πρόκειται για ένα μικρό αλλά θετικό βήμα προς την ενίσχυση της δημοκρατικής βάσης της κυβέρνησης της ΕΔΠ του Μακάο. Επειδή το δίκαιο του Μακάο δεν προβλέπει πολιτικά κόμματα τα οποία να εκπροσωπούν οι επιμέρους υποψήφιοι, οι υποψήφιοι συμμετείχαν στις εκλογές στο πλαίσιο καταλόγου. Συνολικά, 145 υποψήφιοι σε 20 καταλόγους διεκδίκησαν την ψήφο 277.153 εγγεγραμμένων ψηφοφόρων. Η προεκλογική εκστρατεία διήρκεσε δύο εβδομάδες και τηρήθηκαν αυστηροί κανόνες, υπό την εποπτεία της επιτροπής εκλογικών υποθέσεων. Εκφράστηκαν αμφιβολίες σχετικά με την αμεροληψία της εν λόγω επιτροπής. Ο εισαγγελέας πρότεινε την επανεξέταση του ρόλου της Επιτροπής και την επέκταση της προεκλογικής εκστρατείας από δύο σε τέσσερις εβδομάδες. Από τους εγγεγραμμένους ψηφοφόρους του Μακάο, ψήφισε το 55 % — ή 151.881 άτομα — ήτοι μείωση κατά 5 % σε σύγκριση με τις εκλογές του 2009, και το χαμηλότερο ποσοστό συμμετοχής από το 2001. Οι φιλοκυβερνητικοί υποψήφιοι κέρδισαν 23 έδρες (12 γεωγραφικές εκλογικές περιφέρειες και 11 λειτουργικές) και συνιστούν μεγάλη πλειοψηφία. Δεδομένου ότι ο Ανώτατος Διοικητής διορίζει απευθείας τα μέλη για άλλες επτά έδρες, η κυβέρνηση μπορεί να βασιστεί στην υποστήριξη όλων σχεδόν των μελών της Συνέλευσης. Τον Μάρτιο του 2013, η Επιτροπή Ανθρωπίνων Δικαιωμάτων των Ηνωμένων Εθνών (ΣΑΔ) επανεξέτασε την επικύρωση από το Μακάο του Διεθνούς Συμφώνου για τα ατομικά και πολιτικά δικαιώματα. Στα συμπεράσματά της, η εν λόγω επιτροπή κάλεσε την κυβέρνηση της ΕΔΠ του Μακάο να υποβάλει εντός ενός έτους «χρονοδιάγραμμα για τη μετάβαση σε ένα εκλογικό σύστημα με βάση την καθολική και ισότιμη ψηφοφορία, που θα διασφαλίζει ότι όλοι οι πολίτες του Μακάο θα έχουν το δικαίωμα του εκλέγειν και εκλέγεσθαι.» Η ΕΕ υποστηρίζει τον στόχο αυτό. Το 2013, το Μακάο σεβάστηκε σε γενικές γραμμές την ελευθερία της έκφρασης. Οι ιδιώτες συνέχισαν να ασκούν την ελευθερία της έκφρασης χωρίς εμπόδια και τα έντυπα και ηλεκτρονικά μέσα ενημέρωσης εξέφρασαν ευρύ φάσμα απόψεων. Κατά τη διάρκεια της προεκλογικής περιόδου, τα μέσα ενημέρωσης του Μακάο μετέδωσαν πληροφορίες όσον αφορά τις εκλογές και τα πολιτικά προγράμματα των διαφορετικών εκλογικών καταλόγων, και ευαισθητοποίησαν περισσότερο το εκλογικό σώμα τα ζητήματα της εκλογικής διαμάχης. Ορισμένες ανησυχίες σχετικά με την κατάσταση της ελευθερίας του Τύπου και την πολιτική της κυβέρνησης σχετικά με την πρόσβαση των δημοσιογράφων στην κυβερνητική πληροφόρηση, συνέχισαν να υφίστανται. Σε δύο περιπτώσεις απαγορεύτηκε η είσοδος σε δημοσιογράφους του Χονγκ Κονγκ από μέσα ενημέρωσης της αντιπολίτευσης, όπως η Apple Daily. Ωστόσο, τα μέσα κοινωνικής δικτύωσης συνέχισαν να λειτουργούν ελεύθερα και παρουσίασαν αλματώδη ανάπτυξη. Ιδιαίτερη προσοχή δόθηκε στους τομείς της προώθησης της διαφάνειας και της χρηστής διακυβέρνησης, όπως δείχνουν πολλές υποθέσεις διαφθοράς υψηλού επιπέδου. Το 2013, αναφέρθηκε ότι η Επιτροπή Καταπολέμησης της Διαφθοράς (Commission Against Corruption, «CCAC») χειρίστηκε το 2012 1.279 υποθέσεις, εκ των οποίων 852 νέες καταγγελίες, δηλαδή κατά 8 % περισσότερες σε σχέση με το προηγούμενο έτος. Η εισαγγελία καταχώρισε 183 υποθέσεις για έρευνα, ήτοι 71 υποθέσεις περισσότερες από το 2011, συνεχίζοντας την ανοδική τάση που άρχισε το 2010. Σχεδόν το 60 % των υποθέσεων που καταχωρήθηκαν το 2012 υποβλήθηκε από καταγγέλλοντες οι οποίοι παρείχαν τα προσωπικά τους στοιχεία. Αυτό δείχνει ότι οι πολίτες ήταν πιο διατεθειμένοι από ό,τι πριν να καταγγείλουν εγκληματικές ενέργειες και ήταν καλύτερα ενημερωμένοι για τα δικαιώματά τους. Οικονομική ανάπτυξη Το 2013, η οικονομία του Μακάο σημείωσε έντονη αύξηση, ήτοι κατά 11,9 % του ΑΕΠ, από 9,1 % το 2012. Η αύξηση αυτή προήλθε κυρίως από τις μεγάλες εξαγωγές υπηρεσιών στους τομείς του τουρισμού και των τυχερών παιχνιδιών. Οι επενδυτικές δαπάνες επίσης παρουσίασαν μια σταθερή αύξηση, χάρη στην κατασκευή νέων ξενοδοχείων και κοινωνικών κατοικιών. Ο πληθωρισμός παρέμεινε σχετικά υψηλός στο 5,5 %[1]. Αυτό οφειλόταν σε πληθωριστικές πιέσεις από τις υψηλότερες τιμές των εισαγόμενων βασικών εμπορευμάτων και την ανθηρή οικονομική δραστηριότητα. Ο τουρισμός κινήθηκε ικανοποιητικά σε όλη τη διάρκεια του 2013, με αφίξεις επισκεπτών που έφτασαν τα 29,3 εκατομμύρια, το οποία συνιστά αύξηση κατά 4,6 % σε σχέση με το προηγούμενο έτος. Οι επισκέπτες από την ηπειρωτική Κίνα αντιπροσώπευαν το 63,5 % των τουριστών, και αποτέλεσαν τον κύριο κινητήριο μοχλό για τη μεγάλη οικονομική ανάπτυξη του Μακάο. Τα έσοδα από τα τυχερά παιχνίδια παρουσίασαν σημαντική αύξηση της τάξης του 18,6 %, και το 2013 ανήλθαν στο ποσό των 360 δισεκατομμυρίων MOP[2]. Το Μακάο εξακολουθεί να είναι η μεγαλύτερη αγορά καζίνο στον κόσμο, μια θέση που κατέχει από το 2006. Αξιοποιώντας τον τουρισμό που σχετίζεται με τα τυχερά παιχνίδια, το Μακάο συνέχισε να αναπτύσσει τον τομέα των συνεδρίων και εκθέσεων καθώς και τους κλάδους της δημιουργικότητας και του πολιτισμού. Φιλοξένησε πολλές εμπορικές εκθέσεις, συνέδρια και εκδηλώσεις σε νέους τομείς, όπως τα αυτοκίνητα, τα σκάφη, τα αεροσκάφη, το περιβάλλον και η ιατρική έρευνα. Οι επιχειρήσεις εκμετάλλευσης των καζίνο κατασκεύασαν εμπορικά κέντρα πολυτελείας και πρόσθεσαν μια ποικιλία ψυχαγωγικών προγραμμάτων για να προσελκύσουν τουρίστες. Πολλές άλλες ασιατικές πόλεις συνέχισαν να θεωρούν το Μακάο ως πρότυπο επιτυχίας. Οι τομείς των τυχερών παιγνίων και του τουρισμού του Μακάο αναμένεται να επεκταθούν περαιτέρω κατά τα επόμενα έτη. Το 2013, κατασκευάστηκαν δέκα νέα ξενοδοχεία, περίπου 4.300 δωματίων, ενώ υποβλήθηκαν άλλες 18 αιτήσεις οικοδομικής άδειας για ξενοδοχεία συνολικά 18.500 δωματίων. Αυτή η νέα ικανότητα προστίθεται στα υπάρχοντα 26.000 δωμάτια ξενοδοχείων, το οποίο σημαίνει ότι η ξενοδοχειακή ικανότητα του Μακάο θα διπλασιαστεί σχεδόν έως το 2018, φθάνοντας τα 49.000 δωμάτια. Για τη διαχείριση της ανάπτυξης του τομέα των παιχνιδιών, η κυβέρνηση έχει θέσει ανώτατο όριο όσον αφορά τον αριθμό των τραπεζιών τυχερών παιχνιδιών. Το ανώτατο όριο των τραπεζιών τυχερών παιχνιδιών 5 500 επιτεύχθηκε στα τέλη του 2012. Το 2013, η κυβέρνηση αποφάσισε να χορηγήσει 250 νέα τραπέζια τυχερών παιχνιδιών σε δύο φορείς εκμετάλλευσης καζίνο για τα καζίνο διακοπών που προσφάτως ολοκλήρωσαν. Η κυβέρνηση διατήρησε την πολιτική βάσει της οποίας τα νέα τραπέζια τυχερών παιχνιδιών χορηγούνται κατ’ αναλογία προς την κλίμακα των επιχειρηματικών δραστηριοτήτων του νέου καζίνο οι οποίες δεν σχετίζονται με τα τυχερά παιχνίδια (όπως αγορές, διασκέψεις, ψυχαγωγικά θεάματα κλπ.). Υπό το πρίσμα της ραγδαίας αύξησης του τομέα των τυχερών παιχνιδιών, το Μακάο καταβάλλει σημαντικές προσπάθειες για να παραμείνει ο τομέας των τυχερών παιγνιδιών στα σχετικά πλαίσια και να ανταποκρίνεται στα πρότυπα της Financial Action Task Force (FATF) . Η ΕΕ ενθαρρύνει τις αρχές του Μακάο να καταβάλει κάθε αναγκαία προσπάθεια για να αναλάβει δράση εναντίον των κινδύνων που ενέχει ο τομέας των τυχερών παιχνιδιών και είναι διατεθειμένη να συμμετάσχει στην ανταλλαγή απόψεων για το θέμα αυτό. Παρά τις προσπάθειες της κυβέρνησης, η δομή της οικονομίας του Μακάο δεν έχει διαφοροποιηθεί σημαντικά κατά τα τελευταία έτη. Η συμβολή του τομέα των τυχερών παιγνιδιών στο ΑΕΠ αυξάνεται όλο και περισσότερο, ήτοι από 32,3 % το 2009 ανήλθε σε 45,9 % το 2012.[3] Το ένα τέταρτο του συνολικού εργατικού δυναμικού του απασχολήθηκε σε επιχειρήσεις του τομέα των τυχερών παιγνιδιών και της ψυχαγωγίας. Η κυβέρνηση στηρίζεται κυρίως στον φόρο επί των τυχερών παιχνιδιών για τα φορολογικά έσοδά της. Οι φορείς εκμετάλλευσης των καζίνο καταβάλλουν το 35 % του ακαθάριστου εισοδήματός τους από τα τυχερά παιχνίδια ως φόρο τυχερών παιχνιδίων, ο οποίος συνέβαλε το 81 % των φορολογικών εσόδων το 2012.[4] Δεδομένης της έντονης αύξησης του τομέα των παιχνιδιών το 2013, το Μακάο αντιμετώπισε πρόβλημα λόγω ανεπάρκειας ανθρωπίνων πόρων. Κατά το μεγαλύτερο μέρος του έτους, το ποσοστό ανεργίας ήταν εξαιρετικά χαμηλό στο 1,8 %. Για τον λόγο αυτό, το Μακάο βασίστηκε σε μεγάλο βαθμό σε αλλοδαπούς εργαζόμενους και επαγγελματίες προκειμένου να ανταποκριθεί στις ανάγκες της αναπτυσσόμενης οικονομίας. Ο αριθμός των αλλοδαπών εργαζομένων, που περιλαμβάνει τόσο τους εργαζόμενους ξένης καταγωγής που διαμένουν στο Μακάο με βάση θεώρηση/άδεια εργασίας, όσο και τους διασυνοριακούς εργαζόμενους, έφτασε στο τέλος του 2013 στο πρωτοφανές ύψος των 137.838, αριθμός που αντιστοιχεί στο 37 % του συνολικού εργατικού δυναμικού. Αν και ο επιχειρηματικός κλάδος ζήτησε ένα πιο ευέλικτο καθεστώς εισαγωγής εργατικού δυναμικού προκειμένου να μειωθούν οι σχετικές ελλείψεις, οι ενώσεις εργαζομένων άσκησαν πιέσεις για να διατηρηθούν προστατευτικά μέτρα υπέρ των τοπικών εργαζομένων και σε ορισμένες καίριες θέσεις, όπως γκρουπιέρηδες σε καζίνα, να προσλαμβάνονται μόνο άτομα από τον τοπικό πληθυσμό. Στην πολιτική του ομιλία για το 2014, ο Ανώτατος Διοικητής επιβεβαίωσε ότι η κυβέρνηση θα διατηρήσει τη σημερινή πολιτική που δίνει προτεραιότητα στους κατοίκους του Μακάο όσον αφορά την πρόσβαση σε θέσεις εργασίας και εγγυήθηκε ότι οι μη μόνιμοι κάτοικοι δεν θα μπορούν να εργαστούν ως γκρουπιέρηδες. Τον Οκτώβριο του 2013, η κυβέρνηση του Μακάο πραγματοποίησε την πρώτη δημόσια διαβούλευση όσον αφορά τον ελάχιστο μισθό για ορισμένα επαγγέλματα. Η διαβούλευση πρότεινε έναν ελάχιστο μισθό για δύο επαγγέλματα: φύλακες και επιστάτες που προσλαμβάνονται από εταιρείες διαχείρισης περιουσίας. Το Μακάο είναι η μόνη δικαιοδοσία της Λαϊκής Δημοκρατίας της Κίνας που δεν διαθέτει νομικά κατοχυρωμένο ελάχιστο μισθό. Δεδομένων των δυνατοτήτων που προσφέρει η περιφερειακή ολοκλήρωση για οικονομική διαφοροποίηση, ο τομέας αυτός αποτελεί πολιτική προτεραιότητα για την κυβέρνηση. Ένα βασικό εργαλείο παρέμεινε η ρύθμιση για στενότερη οικονομική εταιρική σχέση (CEPA) μεταξύ της ΕΔΠ του Μακάο και της ηπειρωτικής Κίνας, που θα ελευθερώσει πλήρως τις εμπορικές συναλλαγές από το τέλος του 2015. Στις 30 Αυγούστου 2013, οι δύο πλευρές υπέγραψαν το συμπλήρωμα Χ, το οποίο θα παρέχει στις εταιρείες του Μακάο αυξημένη πρόσβαση σε 28 τομείς και υποτομείς υπηρεσιών στην ηπειρωτική Κίνα. Από την έναρξη της εφαρμογής της το 2004 μέχρι τα τέλη Ιουλίου 2013, έχουν εκδοθεί συνολικά 435 πιστοποιητικά για παρόχους υπηρεσιών του Μακάο. Δυνάμει της CEPA, υπάρχουν σήμερα 383 μέτρα ελευθέρωσης των συναλλαγών στον τομέα των υπηρεσιών. Η ανάπτυξη της Ειδικής Οικονομικής Ζώνης στη νήσο Hengqin στο Zhuhai, γειτονικό δήμο του Μακάο στην ηπειρωτική χώρα, αποτελεί θετικό αποτέλεσμα της συνεργασίας με το Guangdong δυνάμει της συμφωνίας-πλαισίου για τη συνεργασία Guangdong-Macao. Το βιομηχανικό πάρκο Macao-Guangdong στη νήσο Hengqin προσήλκυσε ιδιαίτερα το επιχειρηματικό ενδιαφέρον ηπειρωτικών επιχειρήσεων και αλλοδαπών εταιρειών. Συνολικά λήφθηκαν 89 αιτήσεις για επιχειρηματικές δραστηριότητες στο βιομηχανικό πάρκο, κυρίως στους τομείς του τουρισμού, της υψηλής τεχνολογίας, του πολιτισμού, του ιατρικού εξοπλισμού και των χρηματοπιστωτικών υπηρεσιών. Η νέα πανεπιστημιούπολη Hengqin του Πανεπιστημίου του Μακάο ολοκληρώθηκε στις 20 Ιουλίου 2013. Παρόλο που είναι εγκατεστημένη στην ηπειρωτική επικράτεια, η νέα πανεπιστημιούπολη του Πανεπιστημίου του Μακάο θα υπάγεται στη δικαιοδοσία των αρχών της ΕΔΠ του Μακάο. Το Μακάο συνέχισε να αξιοποιεί τον ρόλο του ως κόμβου συνεργασίας και εμπορίου μεταξύ της Κίνας και των πορτογαλόφωνων χωρών. Πολλά σημαντικά γεγονότα έλαβαν χώρα το 2013. Το πιο σημαντικό ήταν η τέταρτη υπουργική διάσκεψη του φόρουμ οικονομικής συνεργασίας μεταξύ της Κίνας και των πορτογαλόφωνων χωρών, από τις 5 έως τις 6 Νοεμβρίου. Η συνεργασία ΕΕ-Μακάο Το 2013, η ΕΕ και το Μακάο εόρτασαν την 20η επέτειο από την έναρξη ισχύος της συμφωνίας για το εμπόριο και τη συνεργασία μεταξύ της ΕΕ και της ΕΔΠ του Μακάο. Το σημαντικότερο γεγονός της επετείου ήταν η επίσκεψη του Πρόεδρου της Ευρωπαϊκής Επιτροπής, José Manuel Barroso, στις 23 Νοεμβρίου. Ο Πρόεδρος Barroso συναντήθηκε με τον Ανώτατο Διοικητή του Μακάο Chui Sai On και άλλα μέλη της κυβέρνησης της ΕΔΠ. Μαζί με τον Ανώτατο Διοικητή, ο Πρόεδρος Barroso μίλησε σε εορταστική δημόσια διάσκεψη και εγκαινίασε έκθεση φωτογραφιών των πρωτευουσών της ΕΕ. Η ταχυδρομική υπηρεσία του Μακάο εξέδωσε δύο ειδικά γραμματόσημα για την επέτειο. Η μεικτή επιτροπή που συστάθηκε βάσει της διμερούς συμφωνίας ΕΕ-Μακάο, συνήλθε στο Μακάο στις 15 Νοεμβρίου 2013. Η εν λόγω επιτροπή προέβη σε απολογισμό της συνολικά θετικής εξέλιξης των διμερών σχέσεων μετά την έναρξη ισχύος της συμφωνίας. Το εμπόριο άνθησε και αναπτύχθηκε ευρύ φάσμα δραστηριοτήτων συνεργασίας σε τομείς που κυμάνθηκαν από τα νομικά θέματα μέχρι την παιδεία, την έρευνα και την κατάρτιση διερμηνέων. Η εν λόγω επιτροπή συζήτησε επίσης τη συνεργασία σε φορολογικά θέματα, λαμβανομένων υπόψη των διεθνών εξελίξεων στην αυτόματη ανταλλαγή πληροφοριών μεταξύ φορολογικών αρχών. Η ημερήσια διάταξη των συζητήσεων περιελάμβανε επίσης θέματα όπως η προστασία των δικαιωμάτων διανοητικής ιδιοκτησίας και των δημοσίων συμβάσεων, συμπεριλαμβανομένης της συμφωνίας για τις δημόσιες συμβάσεις της Παγκόσμιου Οργανισμού Εμπορίου, καθώς και η περιφερειακή ολοκλήρωση. Υπήρξε αμοιβαίο ενδιαφέρον για συνεργασία σε νέους τομείς όπως του πολιτισμού και της δημιουργικότητας και της προστασίας του περιβάλλοντος. Η κυβέρνηση του Μακάο υπέβαλε προτάσεις για περαιτέρω δραστηριότητες στους τομείς της δικαστικής συνεργασίας, της προστασίας του περιβάλλοντος, της καταπολέμησης της εμπορίας ανθρώπων και των κλάδων του πολιτισμού και της δημιουργικότητας. Η ΕΕ και η ΕΔΠ του Μακάο υπέγραψαν οριζόντια συμφωνία για ορισμένες πτυχές των αεροπορικών υπηρεσιών, σε τελετή που πραγματοποιήθηκε την 23 Νοεμβρίου 2013. Στην τελετή υπογραφής παρέστησαν ο Ανώτατος Διοικητής του Μακάο, ο κ. Chui Sai On, και ο Πρόεδρος της Ευρωπαϊκής Επιτροπής, José Manuel Barroso. Η συμφωνία θα αποκατάστασει την ασφάλεια δικαίου για τις 15 υπάρχουσες διμερείς συμφωνίες περί αεροπορικών υπηρεσιών μεταξύ του Μακάο και μεμονωμένων κρατών μελών της ΕΕ και θα εξασφαλίσει μια στέρεα βάση για την ανάπτυξη των σχέσεων της ΕΕ και του Μακάο στον τομέα των αερομεταφορών. Το διμερές εμπόριο ΕΕ-Μακάο αυξήθηκε σημαντικά κατά τη διάρκεια του 2013. Το συνολικό διμερές εμπόριο αυξήθηκε κατά 28,3 % και έφτασε τα 656,5 εκατ. ευρώ[5]. Οι εξαγωγές της ΕΕ προς το Μακάο αυξήθηκαν κατά 37 % σε 282 εκατ. ευρώ, δεδομένου ότι η ζήτηση εισαγωγών του Μακάο αυξήθηκε χάρη στην εύρωστη οικονομία του. Στις εξαγωγές της ΕΕ κυριαρχήσαντα αεροσκάφη, τα δερμάτινα είδη και τα ποτά (κυρίως κρασί). Οι εισαγωγές της ΕΕ από το Μακάο παρέμειναν σταθερές, στα 114,5 εκατ. ευρώ. Το 2013, το εμπορικό πλεόνασμα της ΕΕ με το Μακάο ανήλθε σε 428 εκατ. ευρώ. Η ΕΕ ήταν ο δεύτερος μετά την Κίνα μεγαλύτερος προμηθευτής εισαγωγών, οι οποίες το 2013 αντιστοιχούσαν στο 23 % των συνολικών εισαγωγών[6]. Το 2013 ιδρύθηκε το Εμπορικό Επιμελητήριο ΕΕ- Μακάο. Ο Πρόεδρος της Ευρωπαϊκής Επιτροπής Barroso παρέστη επισήμως στην τελετή ίδρυσής του στις 23 Νοεμβρίου. Πριν την ίδρυση του Εμπορικού Επιμελητηρίου ΕΕ- Μακάο, το Ευρωπαϊκό Εμπορικό Επιμελητήριο στο Χονγκ Κονγκ ρύθμισε τα της συμμετοχής της ΕΕ στις δύο ετήσιες κορυφαίες διοργανώσεις, το φόρουμ επενδύσεων του Μακάο και το φόρουμ και την έκθεση διεθνούς περιβαλλοντικής συνεργασίας του Μακάο. Το κοινό περίπτερο της ΕΕ και στις δύο αυτές διοργανώσεις παρείχε σημαντική προβολή και προώθηση για τις επιχειρήσεις της ΕΕ. Οι δύο διοργανώσεις προσέφεραν επίσης μια καλή πλατφόρμα δικτύωσης για επισκέπτες από την ηπειρωτική Κίνα. Μετά τη δρομολόγησή του τον Δεκέμβριο του 2012, το ακαδημαϊκό πρόγραμμα ΕΕ-Μακάο οργάνωσε τις πρώτες δραστηριότητές του. Στο πλαίσιο του προγράμματος, το οποίο διαχειρίζεται κοινοπραξία με επικεφαλής το Πανεπιστήμιο του Μακάο, διοργανώθηκαν διάφορα σεμινάρια, πραγματοποιήθηκε μια σημαντική διάσκεψη για την 20ή επέτειο από τη σύναψη της διμερούς συμφωνίας μεταξύ της ΕΕ και του Μακάο και διοργανώθηκαν διάφορες εκδηλώσεις για την επίσκεψη του Προέδρου κ. Barroso, καθώς και μια επιτυχημένη προσομοίωση συνόδου του Ευρωπαϊκού Συμβουλίου «Πρότυπο ΕΕ». Η ΕΕ και το Μακάο συνέχισαν να εκπαιδεύουν δίγλωσσους διερμηνείς για το ζεύγος γλωσσών κινεζικά- πορτογαλικά, σύμφωνα με μνημόνιο συνεννόησης που υπεγράφη το 2012. Η κατάρτιση των διερμηνέων διοργανώνεται στο Μακάο και τις Βρυξέλλες για περίοδο πέντε μηνών. Τον Δεκέμβριο του 2012, εγκαινιάστηκε στην έδρα της Ευρωπαϊκής Επιτροπής στις Βρυξέλλες, φωτογραφική έκθεση για το Μακάο, με τίτλο «Bridging Time» (Γέφυρες στον χρόνο). Η έκθεση παρατάθηκε μέχρι τον Ιούνιο του 2013. Η ΕΕ θα συνεχίσει να καλλιεργεί τις σχέσεις της με την ΕΔΠ του Μακάο, να συσφίγγει τους οικονομικούς και εμπορικούς δεσμούς, να ενισχύει τη συνεργασία με τις επιχειρήσεις και την κοινωνία των πολιτών και να προωθεί την κινητικότητα και τις ανταλλαγές με τους πολίτες του Μακάο. Οι βασικές προτεραιότητες για το 2014 περιλαμβάνουν τη νομική συνεργασία, την προστασία του περιβάλλοντος, την καταπολέμηση της εμπορίας ανθρώπων, τις πολιτιστικές ανταλλαγές και την ακαδημαϊκή συνεργασία. Στο πλαίσιο της συνεργασίας της με το Μακάο για τη διαφοροποίηση της οικονομίας του, η ΕΕ πρότεινε τη διεξαγωγή διαλόγου σχετικά με το κανονιστικό πλαίσιο που θα προωθήσει εκτός από το εμπόριο και τις επενδύσεις, τον ανταγωνισμό, τις δημόσιες συμβάσεις, τις κανονιστικές διαδικασίες και τα δικαιώματα πνευματικής ιδιοκτησίας. Είναι επίσης πρόθυμη να συνεργαστεί με το Μακάο για την προώθηση των επιχειρηματικών συμφερόντων της ΕΕ στην ειδική οικονομική ζώνη της νήσου Hengqin, καθώς και άλλων εμβληματικών πρωτοβουλιών. [1] Όλοι οι οικονομικοί δείκτες που αφορούν την οικονομία του Μακάο προέρχονται από επίσημες στατιστικές της υπηρεσίας στατιστικών και απογραφής της κυβέρνησης της ΕΔΠ του Μακάο. [2] Πηγή: Υπηρεσία τυχερών παιχνιδιών και συντονισμού της επιθεώρησης της κυβέρνησης της ΕΔΠ του Μακάο. [3] Πηγή: Υπηρεσία στατιστικών και απογραφής της κυβέρνησης της ΕΔΠ του Μακάο [4] Πηγή: Γραφείο χρηματοοικονομικών υπηρεσιών της κυβέρνησης της ΕΔΠ του Μακάο [5] Πηγή: Eurostat (βάση δεδομένων Comext). [6] Πηγή: Υπηρεσία στατιστικών και απογραφής της κυβέρνησης της ΕΔΠ του Μακάο.